Sarawak tidak laksana PKPB
KUCHING: Kerajaan Sarawak memutuskan untuk tidak melaksanakan Perintah
Kawalan Pergerakan Bersyarat (PKPB) dan pembukaan semula hampir semua sektor
ekonomi serta perniagaan pada 4 Mei sehingga mengkaji implikasi yang akan
ditanggung negeri. Pengerusi Jawatankuasa Pengurusan Bencana Negeri Sarawak (JPBNS) Datuk Amar
Douglas Uggah Embas berkata, Sarawak belum bersedia untuk memberi kelonggaran
di negeri ini seperti yang diumumkan oleh Perdana Menteri Tan Sri Muhyiddin
Yassin pada Jumaat. “Kerajaan Negeri menghormati sepenuhnya pengumuman yang dibuat oleh Perdana
Menteri. Bagaimanapun, Kerajaan Negeri memutuskan untuk mengkaji sedalamnya
implikasi pembukaan semula kegiatan ekonomi tersebut. “Kajian itu merangkumi sektor yang akan dibuka, bila dan sejauh mana mereka
akan dibenarkan untuk beroperasi,” katanya dalam kenyataan di sini, semalam. Tegas Uggah yang juga Timbalan Ketua Menteri, Kerajaan Negeri telah
memutusan untuk mematuhi semua arahan untuk mengekalkan status quo dan semua
arahan yang diumumkan di bawah Perintah Kawalan Pergerakan (PKP) Fasa 1, 2 dan
3. “Untuk tujuan ini, JPBNS bermaksud untuk membuat keputusan setelah mengkaji
perubahan pada peraturan dalam Akta 342 sesuai dengan pengumuman oleh Perdana
Menteri. “JPBNS mesti memastikan pembukaan semula aktiviti dan sektor ekonomi sesuai
dengan keadaan Sarawak. “Dengan mengambil kira keadaan setempat Sarawak dari segi kes Covid-19,
kemampuan logistik, keupayaan Jabatan Kesihatan dan keadaan geografinya. “JPBNS mendapati banyak standard pematuhan pembukaan semula kegiatan
ekonomi tidak kondusif di negeri ini,” jelasnya. Tambah Uggah, sehubungan itu Kerajaan Sarawak akan mengumumkan secara
berperingkat pembukaan semula sektor ekonomi dan aktiviti yang lain. “Ini akan dilakukan setelah setiap perincian prosedur dan garis panduan
operasi standard dikaji. “Di samping itu, bagi mereka yang telah mendapat kelulusan Kementerian
Perdagangan Antarabangsa dan Industri (MITI) 
pada PKP ke-4, mereka diperlukan untuk mendapatkan persetujuan Kerajaan
Negeri melalui JPBNS agar permohonan mereka disemak sebelum mereka dibenarkan
beroperasi,” tegasnya. Terdahulu pada Jumaat, Perdana Menteri pada perutusan sempena sambutan Hari
Pekerja mengumumkan hampir semua sektor ekonomi dan aktiviti perniagaan di
Malaysia akan dibenarkan beroperasi tertakluk kepada syarat-syarat dan SOP yang
ditetapkan oleh pihak berkuasa bermula 4 Mei 2020. 
See author's posts
